Ապլետներ և Կոտլետներ

**Ապլետներ և Կոտլետները** թուրքական ռահաթ-լոխումին նման հրուշակեղեն է, որը կապված է ԱՄՆ-ի Վաշինգտոն նահանգի հետ։ Կոնֆետն առաջին անգամ ստեղծվել է 1918 թվականին խնձոր աճեցնող ֆերմերների կողմից՝ որպես ավելցուկային բերքից ազատվելու միջոց։ 2009 թվականին Ապլետները և Կոտլետները Վաշինգտոնի պաշտոնական կոնֆետ հռչակելու իրավական ջանքերը ձախողվեցին՝ նահանգի երկու աշխարհագրական-մշակութային տարածաշրջանների օրենսդիրների միջև առաջացած տարածքային մրցակցության պատճառով։

## Նկարագրություն
Ապլետները և կոտլետները փոքր, դոնդողանման հրուշակեղեններ են, որոնք պարունակում են ընկույզ և պատված են շաքարի փոշիով։ Դրանք համով և կոնսիստենցիայով նման են թուրքական ռահաթ-լոխումին, որի հիման վրա էլ ստեղծվել են, սակայն մրգերի մեջ պարունակվող պեկտինն է հանդես գալիս որպես դոնդողացնող նյութ։ Ապլետները պատրաստվում են խնձորից, իսկ Կոտլետները՝ ծիրանից։

## Պատմություն
### Զարգացում
Խնձորն ավանդաբար եղել է Վաշինգտոնի ամենակարևոր առևտրային մշակաբույսը։ 1920-ականներին նահանգը դարձել էր Միացյալ Նահանգների խնձորի արտադրության առաջատարը։ 2003 թվականին Վաշինգտոնն արտադրել է ավելի շատ խնձոր, քան ԱՄՆ-ի մնացած բոլոր նահանգները միասին։ 20-րդ դարի սկզբին Արմեն Տերցագյանն ու Մարկ Բալաբանը՝ հայ ներգաղթյալները և Վաշինգտոնի Քաշմիր քաղաքում խնձորի այգու սեփականատերերը, սկսեցին արտադրել Ապլետներ՝ օգտագործելով իրենց ավելցուկային բերքը և ձմռանը լրացուցիչ եկամուտ ստանալով։ Կոնֆետի ստեղծման ոգեշնչման աղբյուրը մանկության տարիներին ռահաթ-լոխում ուտելու նրանց աղոտ հիշողություններն էին։ Ապլետներինին մի քանի տարի անց հաջորդեց Կոտլետները։ Կոնֆետները սկզբում վաճառվում էին ճանապարհամերձ մրգի կրպակում, սակայն ավելի մեծ ուշադրության արժանացան 1962 թվականին՝ Սիեթլի համաշխարհային տոնավաճառի շնորհիվ։

Կոնֆետի արտադրական տարբերակները սահմանափակվում են միայն Տերցագյանի և Բալաբանի բնօրինակ ընկերության՝ Քեշմիրի Ազատության այգիների արտադրանքով։ Ընկերության տվյալներով, Վաշինգտոնից դուրս այս արտադրանքի համար «մեծ շուկա չկա», թեև 1990-ականների վերջին ընկերությունը սկսեց սահմանափակ մանրածախ վաճառք Թարգեթի նման ազգային խանութների ցանցերում (մինչ այդ Ապլետներ և Կոտլետների վաճառքների մեծ մասն իրականացվում էր տեղական մանրածախ խանութներում, ինչպիսիք են Ֆրեդերիկ և Նելսոնը, Բարտել դեղատունը և Pay 'n Save-ը, ինչպես նաև փոստային պատվերների միջոցով)։ Չնայած ազգային մակարդակով դրանց աննշանությանը, դրանք հասանելի են Ժայռոտ լեռներից արևմուտք գտնվող բազմաթիվ ագարակատիպ խանութներում։ Գոյություն ունեն նաև տնային պայմաններում պատրաստվող տարբերակների բաղադրատոմսեր։

Ազատության այգիները հայտարարեց, որ դադարեցնելու է իր գործունեությունը 2021 թվականի հունիսին՝ ընկերության գնորդ գտնելու անհաջող փորձից հետո։ Ընկերությունը վաճառվեց ռուսական KDV Group սննդի կոնգլոմերատին, ինչը հնարավորություն տվեց շարունակել արտադրությունը։

### Պաշտոնական կարգավիճակ
2009 թվականին Վաշինգտոն նահանգի օրենսդիր մարմնի անդամները փորձեցին Ապլետներ և Կոտլետները հռչակել «Վաշինգտոն նահանգի պաշտոնական կոնֆետ»։ Նախաձեռնությունը դիմադրության հանդիպեց որոշ մարդկանց կողմից, ովքեր կարծում էին, որ այդ պատիվը պետք է շնորհվի Almond Roca-ին կամ Mountain սալիկին։ Ներկայացուցիչների պալատի Կառավարության և ցեղային հարցերի հանձնաժողովն իր զեկույցում նշել է, որ կոնֆետը նահանգի պաշտոնական կոնֆետ հռչակելը կօգնի ամրապնդել նահանգի երկու աշխարհագրական-մշակութային տարածաշրջանների միջև միասնությունը՝ բացատրելով, որ Ապլետներ և Կոտլետները «ներկայացնում է մեկ միասնական Վաշինգտոնի նպատակը՝ Արևելյան Վաշինգտոնը, որտեղ աճեցվում է մրգերի մեծ մասը, և Արևմտյան Վաշինգտոնը, որտեղ արտադրանքը տրանսպորտային կապերի միջոցով հասնում է շուկա»։ Օրինագիծը վերջնականապես չընդունվեց 2009 թվականին և 2010 թվականին կրկին ներկայացվելուց հետո։

## Ծանոթագրություններ

Կատեգորիա:1918 հայտնված արտադրանքներ
Կատեգորիա:Կոնֆետ